**แนวปฏิบัติในการส่งใช้สัญญายืมเงิน (วิทยาเขตจันทบุรี)**

ตามระเบียบมหาวิทยาลัยบูรพา ว่าด้วยการจ่ายเงินและวิธีการจ่ายเงิน พ.ศ.2553 และที่แก้ไขเพิ่มเติมให้ส่งใช้เงินยืมภายใน 15 วันนับตั้งแต่วันรับเงินยืม หรือวันสิ้นสุดกิจกรรมหรือวันที่เดินทางกลับมาถึง แล้วแต่กรณีนั้น และเพื่อให้การจัดทำเอกสารส่งใช้สัญญายืมเงินถูกต้องรวมถึงขั้นตอน และกระบวนการดำเนินส่งใช้สัญญายืมเงินสามารถดำเนินการได้ทันตามกำหนดระยะเวลาตามระเบียบดังกล่าว หน่วยการเงิน งานแผนและทรัพย์สิน กองบริหารวิทยาเขตจันทบุรี ขอแจ้งแนวปฏิบัติในการส่งใช้สัญญายืมเงินของส่วนงานภายในวิทยาเขตจันทบุรี ดังนี้

1. กรณีมีเงินสดคงเหลือ ให้คืนเงินสดทันทีหลังจากสิ้นสุดกิจกรรมหรือวันที่เดินทางกลับมาถึง

2. วิธีการส่งใช้คืนเงินยืมตามสัญญายืมเงินด้วยเอกสารดำเนินการ ดังนี้

2.1 กรณีผู้ยืม ยืมเงินไปจัดซื้อ/จัดจ้างวัสดุอุปกรณ์ ผู้ยืมเงินต้องส่งหลักฐานการใช้คืนเงินยืม**ภายใน 7 วันนับตั้งแต่วันที่ได้รับการโอนเงินจากมหาวิทยาลัย**

2.2 กรณีผู้ยืม ยืมเงินไปจัดซื้อ/จัดจ้างวัสดุอุปกรณ์ ในการจัดกิจกรรม/โครงการ ผู้ยืมเงินต้องส่งหลักฐานการใช้คืนเงินยืม**อย่างน้อย 1 วันก่อนจัดกิจกรรม/โครงการ**

2.3 กรณีผู้ยืม ยืมเงินทำกิจกรรมต่างๆ ดังนี้

(1) กิจกรรม/โครงการ ยกเว้นการจัดซื้อ/จัดจ้าง หรือ

(2) เดินทางไปปฏิบัติงาน/ฝึกอบรม

ผู้ยืมเงิน ต้องดำเนินการส่งใช้คืนเงินยืมด้วยเอกสารขอเบิกค่าใช้จ่ายส่งที่หน่วยการเงิน **ภายใน 7 วันหลังจากเสร็จสิ้นกิจกรรม/โครงการ หรือวันที่เดินทางกลับมาถึงจากการไปปฏิบัติงาน/ฝึกอบรม**

3. กรณีเอกสารประกอบการขอเบิกค่าใช้จ่ายมีการแก้ไข หน่วยการเงินจะจัดส่งเอกสารของ ผู้ยืมไปที่เจ้าหน้าที่ธุรการของคณะ เพื่อส่งคืนให้กับผู้ยืมเงินต่อไป โดยผู้ยืมเงินจะต้องดำเนินการแก้ไขเอกสารที่ผิดพลาดให้แล้วเสร็จและส่งคืนหน่วยการเงินภายใน 3 วัน ก่อนวันครบกำหนดส่งใช้คืนเงินยืม

4. หากผู้ยืมไม่สามารถดำเนินการส่งใช้สัญญายืมเงินได้ทันตามระเบียบมหาวิทยาลัยบูรพา ว่าด้วยการจ่ายเงินและวิธีการจ่ายเงิน พ.ศ.2553 และที่แก้ไขเพิ่มเติม ขอให้จัดทำบันทึกขอขยายเวลาในการ ส่งใช้คืนเงินให้มหาวิทยาลัยพิจารณาอนุมัติต่อไป

5. หากพ้นกำหนดการใช้คืนเงินยืมและได้มีการติดตามทวงถามแล้ว แต่ผู้ยืมยังไม่ส่งใช้คืนเงินยืมให้ครบตามจำนวนโดยไม่มีการขอขยายเวลาในการส่งใช้เงินยืม หน่วยการเงินจะดำเนินการจัดทำหนังสือแจ้งมหาวิทยาลัยเพื่อดำเนินการหักเงินเดือนลูกหนี้รายนั้นๆ โดยมิต้องบอกกล่าวให้ลูกหนี้ทราบ

6. การส่งใช้เงินยืมเป็นเงินสดเกินร้อยละ 10 ของสัญญายืมเงิน ซึ่งเป็นจำนวนเงินเกิน 10,000 บาท (หนึ่งหมื่นบาทถ้วน) ให้ชี้แจงพร้อมระบุเหตุผลประกอบ